khistorydata/jeongjo-sjw-relations huggingface dataset:
정조 9년
乙巳十月二十八日卯時。上詣春塘臺。討逆慶科庭試文武科殿試入侍時。行都承旨金尙集。左承旨李亨元。右承旨徐鼎修。左副承旨趙興鎭。右副承旨柳焵。同副承旨尹尙東。記事官金孝建。假注書李敬五。記注官金健修。記事官金鳳顯。原任直提學徐浩修。原任直閣李秉模。檢校待敎李崑秀。待敎尹行任。以次侍立。上具翼善冠衮龍袍。乘輿出賓陽門至靑陽門內駐輿。敎曰。武擧子尙不入場云。使之先入布帳內。文東武西。成班祗迎事。分付。又下敎曰。違牌侍臣。竝只推。更爲牌招。又命牌去來。連爲催促。仍進發詣春塘臺。陞御座訖。引儀唱臚。侍臣先四拜。讀券官行判中樞府事金熤仁陵君李在協。行副司直吳載純。行大司成朴祐源。對讀官行副司直洪文泳趙城鎭。副應敎李敬一。前正曺允大。修撰申耆。副司果沈晉賢。考官領敦寧府事鄭存謙。分所考官判中樞府事李福源。行副司直鄭好仁李柱國徐有大。行副護軍李東燁。參考官兵曹參議李夔。行副司直李泰永。行副護軍李潤慶李仁秀。副司果李翼晉。訓鍊正鄭信達。訓鍊副正趙雲履。分東西入就拜位。行禮如儀訖。以次進伏。存謙福源熤進前曰。早朝勞動。聖體。若何。上曰。一樣矣。又敎曰。分所試官。進詣丹楓亭。待帳前發射。一體試射。可也。福源等承命而退。又命同副承旨事變注書兼春秋一員。進去丹楓亭。一依殿座例擧行。又命有大進前。敎曰。儒生分坐後。卽當試射。分付差備官。如有代入者。一一摘發。不然。科場用情律外。當以師律嚴治。預令申飭。可也。在協載純祐源。奉書題紙進伏。命書表題銘題。敎曰。登賢門。乃是春臺挾門。每於此臺。設科取人。故蓋取此意。直赴人等。俾各知悉。分坐臺上製進事。分付。懸題訖。命試所承旨進前。敎曰。儒生等各坐整齊。毋相往來。使之盡意書呈。待四五丈來會。卽爲呼呈。俾無先後倒置之弊。右副承旨。進詣收券所。封彌字號。照檢申飭。易書亦爲申飭善寫。可也。尙集興鎭。承命而退。又敎曰。武所擧子數多。今日勢難畢試。雖延至二日。詳細考試。入格擧子。勿脫衣服事。申飭。可也。命書榻敎曰。武所試官徐有大差祭。代趙圭鎭。丹楓亭分所試官李柱國差祭。代金思穆爲之。仍命諸試官考講。擧子等以次進講。上入小次。少頃。陞御座。命書傳敎曰。武擧講書。獨非科試。討逆慶科。亦宜志喜。許多入格擧子。只取六人。未免太峻。考將不成龍虎榜。使之緩考之後。無論能否。無遺入格。及其殿座。以此提飭。則反又出不牲擧措之顚倒。姑舍是。飭敎之下。殆若玩弄者然。事體所在。極爲駭然。命官外武所諸試官。一竝罷職。又命書榻敎曰。行副司直鄭昌聖。兵曹判書徐有隣。禮曹判書金履素。副護軍孫相龍。都摠經歷金養和。修撰成種仁。武所試官爲之。存謙等退出。昌聖等進伏。上曰。讀券官以下。姑爲退去。待收券入侍。熤等承命而退。亨元曰。禁衛大將徐有大。罷職事。命下矣。將兵之任。不可一刻無摠察之人。何以爲之乎。敢稟。上曰。御營大將兼察。可也。出擧條亨元曰。禁衛大將。以御營大將兼察事。命下矣。御營大將李柱國。卽爲牌招聽傳敎。何如。上曰。依爲之。出擧條命書榻敎曰。右邊捕盜大將具明謙牌招。左邊捕盜大將兼察。上曰。兵曹判書徐有隣推考。出榻敎又命書榻敎曰。試官徐有隣代。副摠管李秉鼎爲之。上曰。丹楓亭分所試官金思穆趙雲履差祭。代趙時偉李敬進爲之。出榻敎又命書榻敎曰。試官金養和差祭代。都摠都事洪龍健爲之。又命書傳敎曰。紀綱雖曰解弛。帳殿安寶。替令下屬爲之。極爲駭然。當該尙瑞院官員。先汰後拿。其代。令該曹口傳差出。亨元曰。敦寧府錄事來言。領敦寧府事鄭存謙。奉職無狀。罪實爲首。惶懍震越。罔知攸措。走伏金吾門外。恭俟鈇鉞之誅云。係是大臣去就。敢此仰達矣。上曰。今日之事。奚特爲欠誠而欠敬。此蓋諸試官不職之罪。卿是命官。不過與聞試事。在卿有何難安之端。安心勿待命。待明朝入來主試事。遣史官傳諭。亨元曰。禁府都事來言。領敦寧府事鄭存謙。走伏金吾門外云。係是大臣去就。敢此仰達矣。上曰。知道。仍命書榻敎曰。武所諸試官命官外。竝越捧一等。上曰。吏曹郞廳發牌明日受香所祭官諸執事。淸齋與否。摘奸以來。出榻敎又敎曰。日勢已暮。武所試官。姑爲退去。待明早設場。可也。尙集興鎭進前曰。收券合爲三百六十二丈矣。上命諸試官入侍。熤等承命進伏。合考拆榜。取張至冕等十一人。上曰。新恩政事。當日爲之。出榻敎又敎曰。環衛軍兵。經夜最可念。設粥分饋事。分付各營門。可也。又敎曰。入格儒生。待明朝入侍事。分付。仍命退。諸臣以次退出。
정조 9년
行都承旨金尙集坐。左承旨李亨元坐直。右承旨徐鼎修坐。左副承旨趙興鎭坐直。右副承旨柳焵坐。同副承旨尹尙東坐。注書金孝建仕一員未差。假注書李敬五仕直。事變假注書尹羽烈仕。
정조 9년
春塘臺經宿後。奎章閣政院玉堂藥房口傳問安。答曰。知道。
정조 9년
傳于趙興鎭曰。禮房承旨。馳詣受香所。奉審摘奸以來。
정조 9년
兵曹口傳政事。以李光燮爲訓鍊正。
정조 9년
趙興鎭啓曰。左承旨李亨元。武科榜目修正所進去。臣吏兵批兼進之意。敢啓。傳曰。知道。
정조 9년
有政。吏批。判書趙時俊進。參判沈豐之病。參議金宇鎭病。行都承旨金尙集進。以兪漢敬爲修撰。金履鏞爲副修撰。柳畊爲兵曹正郞。李壽咸爲奉常正。金樂誠爲寧陵令。朴明淳爲義禁府都事。尹宗彦爲典籍。鄭柱爲軍資主簿。具善復爲軍器提調。趙光存爲敬陵參奉。宋煥昌爲明陵參奉。車亨衢爲洪忠都事。典籍單張至冕。文科甲科第一人。軍器主簿單宋德昌。武科甲科第一人。學祿單金膺著。學諭單李錫垕柳匡天爲相禮。朴柱遇爲原春都事。
정조 9년
兵批。判書徐有隣進。參判金頤柱病。參議李夔病。參知李家煥入直進。行都承旨金尙集進。以金東稷爲僉知。宋益休爲五衛將。吳文常洪采疇爲武兼。李弼源爲位羅萬戶。副護軍高益擎權世規。副司直洪良浩洪秉纘。副司果鄭致淳孟至大李堯憲申義顯元永龜柳和源。同知單王漢佐。摠戎把摠趙駿逵。今加折衝加資事承傳。趙文彦爲武兼。
정조 9년
趙興鎭。以兵曹言啓曰。今番殿試時。直赴殿試人前宣傳官李海愚。閑良李漢栢。標下軍白尙奉。步軍徐良三。俱以無分。依定式。竝許赴於後殿試之意。敢啓。傳曰。知道。
정조 9년
趙興鎭。以兵曹言啓曰。依下敎。侍衛禁軍壯勇衛及武藝別監內吹兼內吹等處療氣之意。敢啓。傳曰。知道。
정조 9년
李亨元。以兵曹言啓曰。依下敎。侍衛禁軍壯勇衛及武藝別監內吹等處。設粥分饋之意。敢啓。傳曰。知道。
정조 9년
李亨元。以訓鍊都監言啓曰。今十月二十八日春塘臺親臨殿試時。依兵曹節目。金虎門軍八十名。弘化門軍八十名。待標信除出一百名。出番把摠邊德淳。哨官洪格率領設布帳外環衛。六十名。哨官張漢相率領。各門及春塘臺下排立。雜人一竊嚴禁。而事畢後。還爲入直之意。敢啓。傳曰。知道。
정조 9년
李亨元。以訓鍊都監言啓曰。依下敎。御前前排挾輦軍別技軍兼內吹排立軍兵等處療氣之意。敢啓。傳曰。知道。
정조 9년
李亨元。以訓鍊都監言啓曰。依下敎。御前前排挾輦軍別技軍兼內吹排立軍兵等處設粥分饋之意。敢啓。傳曰。知道。
정조 9년
趙興鎭。以訓鍊都監言啓曰。依傳敎。本局帳幕軍李時興等六十一名處。各木一疋米二斗賞給之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍兼內吹排立軍等處療氣之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍兼內吹及環圍將卒等處療氣之意。敢啓。傳曰。知道。
정조 9년
李亨元。以禁衛營言啓曰。依下敎。本營槍劍軍及各門把守環圍將卒等處。設粥分饋之意。敢啓。傳曰。知道。
정조 9년
趙興鎭。以禁衛營言啓曰。依傳敎。本營帳幕軍宋興昌等四十名處。各木一疋米二斗賞給之意。敢啓。傳曰。知道。
정조 9년
權以綱。以御營廳言啓曰。依下敎。兼內吹及排立軍兵等處療氣之意。敢啓。傳曰。知道。
정조 9년
權以綱。以御營廳言啓曰。依下敎。本廳兼內吹及排立軍兵等處療飢之意。敢啓。傳曰。知道。
정조 9년
權以綱。以御營廳言啓曰。依下敎。騎士別將李潤慶出直之意。敢啓。傳曰。知道。
정조 9년
趙興鎭。以御營廳言啓曰。依傳敎。本廳帳幕軍申命欽等四十八名處。各木一疋米二斗賞給之意。敢啓。傳曰。知道。
정조 9년
乙巳十月二十九日卯時。上御春塘臺。討逆慶科庭試文武科殿試入侍時。行都承旨金尙集。左承旨李亨元。右承旨徐鼎修。左副承旨趙興鎭。右副承旨柳焵。同副承旨尹尙東。記事官金孝建。假注書李敬五。記注官金健修。記事官金鳳顯。原任直提學徐浩修。原任直閣李秉模。檢校待敎李崑秀。待敎尹行任。以次侍立。上陞御座。浩修崑秀進前曰。御筆今將陪進于東南廟。而門路則自永肅門石渠門。路由靑陽門弘化門矣。上乘輿以出。詣石渠門前路。就版位。祗送訖。還御座。命入格儒生入侍。進士鄭大容金洛淳朴孝成朴宗謙等。承命進前。以次奏姓名訖。命呼新來退出。武所考官行副司直鄭昌聖等。以次進伏。分所考官判中樞府事李福源等。進詣丹楓亭。上曰。直赴擧人。餘數尙多。各技應試。又將日暮。考講則分所爲之。似好矣。命書榻敎曰。講分所試官行副司直鄭民始。同中樞李漢豐。兵曹參知李家煥。檢校待敎李崑秀爲之。又命書榻敎曰。講分所試官吏曹判書趙時俊。同知曺學臣。曹司衛將金夢華。僉知李晢。待敎尹行任爲之。民始時俊等。分左右就座。擧人等各呼名。分詣應講。上曰。訓鍊正口傳差出。先執鼓後謝恩。出榻敎兵曹判書徐有隣曰。訓鍊正今當差出。外任竝擬。何如。上曰。依爲之。出擧條命書榻敎曰。當該軍器寺官員。爲先汰去。過齋後。令兵曹決棍。考官鄭昌聖曰。親驅殿試。事體尤別。而今番試所擧行。極其稽忽。試記全不待令。擧子考籍。亦多闕漏。事甚駭然。當該掌務官。事過後。令攸司科治。何如。上曰。旣已汰去。分揀。可也。出擧條命書榻敎曰。兵曹郞廳姜彙鈺汰去。過齋後。令兵曹決棍。尙集曰。敦寧府錄事來言。領敦寧府事鄭存謙。死罪未勘。衷情震迫。復承勿待命之敎。轉益惶懍罔措。只俟嚴誅云。故敢達。上曰。卿之如是牢執。豈不萬萬過當乎。予於卿。竊有慨然者。諸試官處分。出於嚴科場存事體之義。在卿旣無箚着之端。若此則此後試官中。設有浪藉行私。至於現發。因命官之主試。將不得論勘。卿何不念後弊之掣肘乎。且此事。與向來承宣事。大有異焉。卿須諒此。安心勿待命事。更遣史官傳諭。可也。出擧條亨元曰。訓鍊大將具善復。以御筆陪進。今方南廟。出去矣。御營大將兼禁衛大將李柱國。摠戎使金思穆。以東南關王廟告由祭獻官。今方受香出去矣。所佩命召及密符。俱爲來請還納。何以爲之。敢稟。上曰。仍佩往來。可也。出擧條亨元曰。御營大將及兼察禁衛大將李柱國。仍佩往來事。命下矣。將兵之任。不可一刻無摠察之人。何以爲之。敢稟。上曰。訓鍊大將兼察。可也。出擧條亨元曰。御營大將及兼察禁衛大將。代訓鍊大將具善復兼察事。命下矣。卽爲牌招聽傳敎。何如。上曰。依爲之。出擧條尙集曰。今科恩賜中尹永僖。乃是應赴者。而試券及榜目。有永偉而無永僖。聞永偉卽永僖之弟。而赴會試者也。此必是兄弟試券誤換之致。尹永偉扷去榜目。改修正以入。尹永僖來頭直赴殿試一款。令該曹稟處。何如。上曰。依爲之。出擧條有隣曰。延安居金鍊剛。去甲辰十一月。以本道都試居首。得蒙直赴殿試之恩典。而今三月身故。依他例付諸榜目。紅牌成給事。其子三孫。上來呼籲。故取考法典。則殿試前身故者。相當贈職云。昨年羅州直赴人李成根。以殿試前身故。因其子上言。自臣曹稟處。而因特敎。付諸榜目末端。頒給紅牌。訓鍊奉事追贈。此亦爲可據之例。而係是恩典。自下不敢擅便。敢此仰達矣。上曰。依爲之。出擧條興鎭曰。景慕宮冬享大祭親祭祭文。當爲製進。大提學吳載純。待明朝牌招。何如。上曰。依爲之。出擧條直赴人等。以次考試訖。上曰。諸試官進詣北所。修正試記以入。可也。仍乘輿出靑陽門。由賓陽門還內。諸臣以次退出。
정조 9년
乙巳十月二十九日二更。上御壽康齋。坐直承旨入侍時。左副承旨趙興鎭。假注書李敬五。記注官金健修。記事官尹行任。以次進伏訖。上曰。榜目幾何修正乎。知入。可也。賤臣承命出問。還奏曰。試記浩汗。姑未及修正云矣。上曰。夜已深矣。通化門使之下鑰詳細修入之意。分付試官等處。可也。仍命退。承史以次退出。
정조 9년
趙興鎭啓曰。明日再明日。景慕宮親祭齋戒相値。三明日動駕相値。視事頉稟。傳曰。知道。
정조 9년
傳于趙興鎭曰。禮房承旨。馳詣宗廟景慕宮。奉審摘奸以來。
정조 9년
以香室景慕宮冬享大祭受押單子。傳于趙興鎭曰。親押。
정조 9년
傳于金尙集曰。昨因鐵箭尺量時。不善擧行事。當該官員棍汰事。下敎矣。今日取見兵曹啓下單子。昨日汰去時。崔鎭一。卽柳葉箭尺量官。而原尺量官。卽判官李漢章也。漢章之推諉他官。尤極痛駭。當嚴處。先令兵曹査問草記。如是處分。則崔鎭一事當分揀。而帳殿出入。頑慢極矣。原傳旨。仍爲頒布。
정조 9년
傳于柳焵曰。校正堂上入侍。
정조 9년
趙興鎭啓曰。親臨春塘臺討逆慶科庭試殿試直赴人金世完朴仁默崔世大金再守崔尙燁李重薰李得明鄭尙得金相禧鄭宗順金重弼崔春得邊國良李成春朴哲輝兪季得劉振澤金光旭文宗瑞成宜顯崔邦吉姜彙哲劉大寬金尙弼崔致道鄭臣弼全泰郁鄭觀得金興國金鼎彩吳繼順具哲民丁守得金潤郁等錄名單子。無緣不呈。依例陳試之意。敢啓。傳曰。知道。
정조 9년
傳于金尙集曰。永陵碑役監董堂上京畿監司入侍。
정조 9년
傳于尹尙東曰。再明日出宮門路。以弘化門爲之。路由館峴。該房知悉。
정조 9년
咸鏡監司狀啓。薦新及朔膳生文魚生大口魚。因日暖。月令幾盡。尙未封進。惶恐待罪事。傳于尹尙東曰。勿待罪事。回諭。
정조 9년
慶尙監司狀啓。薦新及朔膳進上生靑魚。日氣溫暖。迄未捉得。限內不得封進。惶恐待罪事。傳于尹尙東曰。勿待罪事。回諭。
정조 9년
李亨元。以都摠府言啓曰。今日入直內三廳武兼禁軍及軍兵等。當爲中日習射。而景慕宮冬享大祭親祭齋戒相値。不得爲之之意。敢啓。傳曰。知道。
정조 9년
尹尙東。以承文院都提調意啓曰。交易咨文出來矣。依例撰出回咨。正書安寶後。定禁軍騎撥。下送于使行所到處。使之同爲齎去。何如。傳曰。允。
정조 9년
尹尙東。以吏曹言啓曰。戶曹佐郞沈公猷李義逸等呈狀內。俱經本曹正郞。不得冒據云。旣經本曹正郞。則不得拜佐郞。乃是格例。不可仍置。竝依例改差。何如。傳曰。如有特敎。何拘格例。今番則竝令仍察。可也。
정조 9년
大司憲李聖圭。執義朴聖泰。司諫兪彦脩。副應敎李敬一。掌令權之彦。持平申馥金熙朝。獻納李師濂。校理申耆。副校理李太亨趙濟魯。正言韓商新。修撰兪漢敬。副修撰成種仁啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
大司憲李聖圭。執義朴聖泰。司諫兪彦脩。掌令權之彦。持平申馥金熙朝。獻納李師濂。正言韓商新啓曰。請養遂獻遂。竝令王府。設鞫嚴問。還寢會遂絶島。定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥籍之典。請梟示罪人炯采。亟命王府。夬施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。措辭竝見上答兩司曰。不允。
정조 9년
掌令安廷玹啓曰。臣於言地。積有瘝溺之愧。向者引避。祗荷勘遞之恩。無地容措。歷日悚蹙。迺玆柏府新除之命。適値春塘親試之際。違逋而罰止問備。嚴畏而隨卽出肅。第念從前情踪。旣難因仍蹲據。且臣年前。伏奉中承除旨。揆以公格。亦有所礙。昨緣日暮。今始來避。臣之所失。於是益著。以此以彼。尤何敢一刻晏然於臺次乎。請命遞斥臣職。答曰。依啓。
정조 9년
領中樞府事金尙喆箚曰。伏以。臣頃蒙賜對。乞解兼帶。祗緣神思昏短。情懇未暴。褫鞶之恩。尙靳盡許。私心悶隘。如添一痾。在臣分義。何敢輒事煩溷。第念景慕宮提擧。責任之重。視他司尤異。月覲之時。親享之地。固宜備員。而重事體也。臣則一直闕禮。前後幾遭。每當展拜有命。鑾蹕近臨。未嘗不怵然悚懍。撫躬自悼。噫。如使臣病。在可强力能就列。則瞻天有路。伸誠在此。豈敢爲辭遜之計哉。顧臣病狀。去益癃痼。又當寒節。一倍澌綴。今番躬裸之時。亦不得趨參。跡涉偃慢。此何人斯。伏枕兢惶。冒死仰籲。伏乞聖明。亟遞臣本宮提調之任。毋使國體苟簡。仍治臣瀆撓之罪。少安微分焉。取進止。答曰。省箚具悉卿懇。雖未參班。安用過引。卿須安心勿辭。待日暖時。間間來參。仍傳曰。此批答。遣史官傳諭于景慕宮都提調。
정조 9년
領敦寧府事鄭存謙箚曰。伏以。臣之昏謬。猥叨武試考官之任。始旣迷錯。終又劻勷。以致莫重殿試。講體不嚴。一則臣罪。二則臣罪。律以王章。死有餘罪。歸身司敗。鈇鉞是俟。不意近侍屢臨。勿胥有命。聖恩愈摯。臣罪愈著。感悚交極。涕汗俱逬。屢瀆是懼。不敢不戴罪歸次。而第臣竊有所萬萬兢蹙者。講書收栍。臣實主之。自陷罔赦。無辭可免。而伏奉前後傳諭。諭之以不過與聞。誨之以旣無箚着。臣雖愚迷。豈不知特垂庇覆之德。曲示寬假之意。而臣心惶懍。於是益切。誠不知置身之所。噫。職是主試。事皆由臣。今於僨事之後。憑恃寵靈。抆拭掩覆。不思所以首實。則是本罪之外。重添欺天之罪。此臣所以日夕戰恐。求死不得者也。臣無一酬效。有百蠱壞。孽皆自作。罰輒倖逭。仰累朝家核實之政。卽此辜負。萬戮猶輕。玆敢席藁私次。冒死哀籲。伏乞聖明。亟命有司。以法重勘。存國體而嚴邦憲。不勝幸甚。取進止。答曰。省箚具悉卿懇。惟予區區者。迷見欲使四維必張。在具僚猶然。矧於大官。寧欲抆拭掩覆乎。武擧講書。不若文試考券。栍籤高低。雜出各手。昨日之事。率由考官參考官之用意不公。卿之替當。無已勞乎。又若箚中。有百蠱壞云云。卿果追咎甚事。予於是。益覺訝惑。前此無隱之言。不必長留在胸中。反復紬譯。卿須安心勿辭。益加善攝。仍傳曰。此批答。遣史官傳諭于武所命官。
정조 9년
校理李錫夏疏曰。伏以。臣家有病母。長時委頓。寧日恒少。臣常焦遑煎迫。左右扶將。實無離捨供職之望。而祗緣感激恩私。怵畏義分。黽勉隨行。居然已閱朔矣。日前纔離禁直歸視病形。則間因日候之漸寒。諸症越添。痰喘交劇。氣息凜綴。貼身床席。殆不省事。而惟以臣之脫直來視。稍爲慰喜。轉側須人。則待臣而扶護之。飮啖專却。則待臣而勸進之。臣之目下情私。尤無時刻暫捨之路。日昨試牌之違傲。侍班之闕禮。情由切急。勢非獲已。臣方將護病母。自訟辜犯。際伏見日昨違牌兩司處分傳敎。辭旨截嚴。勘斷至重。臣於是惶懍震惕。莫省攸措。臣之情私。雖異於他人。臣之罪犯。尤重於兩司。豈可以倖逭嚴勘。而晏然冒據。不思所以自處也哉。以臣切急之私。且有難安之義。官職去就。非所可論。昨値殿座。未敢瀆擾。今始略入文字。仰暴衷情。伏乞聖慈。俯垂鑑諒。亟削臣職。俾得安意而救護。仍治臣罪。使無同犯而獨逭焉。臣無任云云。省疏具悉。爾其勿辭。救護母病。
정조 9년
乙巳十月三十日巳時。上御容安齋。右承旨入侍時。右承旨徐鼎修。假注書李敬五。記注官金健修。記事官金鳳顯。以次進伏訖。上曰。永陵告由祭祭文。當親撰以下。勿使知製敎製進事。分付。景慕宮大祭親押。當於齋室爲之之意。亦爲分付。可也。賤臣承命出傳。還入進伏。上命讀公事。鼎修讀奏訖。命退。承史以次退出。
정조 9년
乙巳十月三十日午時。上御誠正閣。都承旨右副承旨與來待諸臣入侍時。行都承旨金尙集。右副承旨柳炯。記事官金孝建。記注官金健修。記事官金鳳顯。監董堂上李文源。京畿監司徐有防。校正堂上李家煥。以次進伏訖。上曰。碑役今至何境。有防曰。數日後。可以畢役矣。文源曰。碑石奉詣時排進官。以兼監役擧行乎。上曰。唯。上曰。伐木時。相地官具聖元率去。好耳。上曰。事役順成。可幸矣。有防曰。日氣連好。故無遲滯之弊矣。上曰。校正之役。今至何境。家煥曰。連値殿座。未得着意爲之。故只校數十餘卷矣。有防曰。臣於五宮奴婢事。有仰達者矣。自年前革罷推刷官。使各其官。査實加現者。可以見我聖上如傷之仁。至及於下賤之類。齊民有安堵之樂。外邑省傳廚之費。而第伏念各項應役與收布者。年六十以上。皆有頉免之規。而至於各宮奴婢。則懸頉之際。自前有所謂情債。數甚不些。故其至貧窮無族屬之輩。毋論逃老及物故。皆不得懸頉。續案中。尙多有百餘歲者。此輩雖無收貢之事。而徒擁虛簿。太欠誠實。其在綜核之道。不可一向襲謬。自今以後。年六十以上。一倂刊去於案中。就其實貢數載錄。恐合事宜。且每十年宣頭案修正時。所入物力浩多。無處辦出。每口元貢外。加捧錢五十文。爲紙筆書寫之資。載在節目中矣。昨年爲十年之限。而未及擧行。今年則年事洊登。固當依節目施行。而目今應捧之舊還。猶且分數而徵納。實出於我聖上軫恤窮民之德意。則惟此五宮奴婢。亦皆食還之民。在所當念。而旣倂督新舊之還。又加捧元貢之外。誠爲可悶。宣頭案修正一款。待明秋擧行。何如。上曰。依爲之。出擧條有防曰。峽邑被災處還穀代捧事。頃已陳達蒙允矣。摠廳應受移轉米之在於峽邑者。通計數爻。只不過三四百石內外。而開春則又當分給矣。方當新舊還倂捧之時。又以此移轉米輸納。駄載往來之際。爲弊多端。城餉事體。非不知嚴重。而石數初旣不多。分給又在不遠。而被災處峽民事情。不可不軫念。今年則姑爲捧留本邑。待明秋還納本廳。恐合事宜。故敢此仰達矣。上曰。依爲之。出擧條命退。諸臣以次退出。
정조 9년
行都承旨金尙集齋宿。左承旨李亨元齋宿。右承旨徐鼎修齋宿。左副承旨趙興鎭齋宿。右副承旨柳焵齋直。同副承旨尹尙東齋直。注書金孝建齋宿一員未差。假注書李德鉉齋直。事變假注書尹羽烈仕。
정조 9년
金尙集啓曰。明日大駕詣景慕宮入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 9년
金尙集啓曰。今日齋宿。承旨當爲備員。而左副承旨趙興鎭。不爲仕進。卽爲牌招。何如。傳曰。允。
정조 9년
傳于尹尙東曰。日寒如此。明日動駕出還宮時。軍兵着甲冑一節除之。
정조 9년
以訓鍊都監隨駕單子。傳于李亨元曰。觀此單子。隨駕軍兵數爻太多。金虎弘化門軍。勿爲出用。
정조 9년
傳于金尙集曰。都承旨與校正堂上入侍。
정조 9년
傳于李亨元曰。發遣吏郞。諸執事。淸齋與否。摘奸以來。
정조 9년
李亨元啓曰。假注書李敬五。身病猝重。勢難察任。今姑改差。何如。傳曰。允。
정조 9년
吏曹口傳政事。以鄭尙淳爲分內醫提調。
정조 9년
傳于金尙集曰。右承旨與提調入侍。
정조 9년
趙興鎭。以永陵碑石監董堂上言啓曰。本陵碑石。今日申時。奉詣陵所之意。敢啓。傳曰。知道。
정조 9년
趙興鎭。以禮曹言啓曰。今十月二十九日親臨春塘臺討逆慶科文武科殿試入侍時。行都承旨金尙集所啓。今科恩賜中尹永僖。乃是應赴者。而試券及榜目有永偉。而無永僖。聞永偉。卽永僖之弟而赴會試者也。此必是兄弟試券誤換之致。尹永偉。拔去榜目。改修呈以入。尹永僖。來頭直赴殿試一款。令該曹稟處。何如。上曰。依爲之。啓下矣。尹永僖。旣以直赴之人。今番殿試。兄弟試券誤換的實。則許赴招來頭殿試事。分付四館所。何如。傳曰。允。
정조 9년
李亨元。以兵曹言啓曰。今十一月初六日大駕詣毓祥宮。親行酌獻禮時。以何營軍兵隨駕。何營軍兵留陣。而禁軍及馬步軍幾番幾哨磨鍊乎。敢稟。傳曰。訓局步軍七哨。馬軍二哨。禁軍三番隨駕。留陣置之。可也。
정조 9년
李亨元。以訓鍊都監言啓曰。今十一月初二日景慕宮擧動時。弘化門軍八十名。金虎門軍八十名。南營馬軍四十名。廣智營軍四十名。待標信除出赴陣。還宮後。還入直所。而當夜宮墻外巡邏。無以分排。依例以北營軍餉色。新營下都監守直軍。推移行巡之意。敢啓。傳曰。知道。
정조 9년
李亨元。以禁衛營言啓曰。今十一月初二日景慕宮擧動時。依兵曹節目。銅龍門入直鄕軍一百十四名內。除營直二十名。西營入直鄕軍四十名。新營入直騎士二十五人。京標下二十八名。鄕軍三十七名內。各除營直十名。元入直將官。率領仍直。其餘馬步軍兵及出番鄕軍二哨。各該將官。領赴訓鍊都監都領陣。而銅龍門西營兩處入直軍兵及新營入直騎士。竝待標信出用。初三日還宮後還入直。西營入直軍三十名。旣已出用矣。當夜宮墻外巡邏。以所餘十名。勢難分排。出番鄕軍二十名添入。使之合力警巡之意。敢啓。傳曰。知道。
정조 9년
李亨元。以御營廳言啓曰。今十一月初二日景慕宮擧動時。依兵曹節目。東營集春營入直鄕軍一哨內。營直各留十名。實八十九名。騎士二十五人內。營直十人除。實十五人。新營入直鄕軍一哨內。營直十名除。實一百一名及各色京標下軍二十四名。各其將官。領赴訓鍊都監都領陣。東營集春營入直馬步軍兵。待標信擧行。還宮後竝還入直。而當夜宮墻外巡邏。以十名軍。勢難分排。出番鄕軍各二十名。哨官洪昌猷丁昌百率領代直。使之合力警巡之意。敢啓。傳曰。知道。
정조 9년
戶曹參判李致中疏曰。伏以。臣猥膺專對。今已辭陛矣。瞻望象魏。曷任耿結之忱。仍伏念。臣所帶地部春秋之任。不可虛縻往返。伏乞聖明。亟令該曹。照例遞改。以存公格。千萬幸甚。答曰。省疏具悉。疏辭下該曹稟處。
정조 9년
乙巳十一月初一日辰時。上御誠正閣。都承旨與校正堂上入侍時。行都承旨金尙集。記事官金孝建金鳳顯。記注官金健修。校正堂上鄭昌聖李家煥。以次進伏訖。上曰。御製冊子。盡爲校正乎。昌聖曰。未及盡見矣。家煥曰。今日似爲了當矣。昌聖曰。列聖朝羹墻錄。故奉朝賀臣李世根。有抄錄之事。其本草。尙在其子孫家云矣。上曰。然則使之持來。與今番所輯錄者。合而見之。則其法例。雖不盡用。亦可有刪正該備之道矣。以禮曹擇日單子。命書傳敎曰。本宮冬享。昔在先朝。每命進定於初六日。必躬行享事。而丙申以後。尙未親行。今番擬欲如禮行之。當此隆寒。經宿動駕之頻數。亦有掣肘之端。今六日當詣毓祥宮。親行酌獻禮。以此分付。命退。諸臣以次退出。
정조 9년
乙巳十一月初一日巳時。上御容安齋。禮房承旨入侍時。左副承旨趙興鎭。假注書李敬五。記事官李崑秀尹行任。以次進伏訖。上命讀公事。興鎭讀奏訖。命右承旨與提調入侍。賤臣承命出。與右承旨徐鼎修。藥房提調徐有隣偕入進伏。興鎭先退。上曰。再明日景慕宮冬享大祭祭報府入之。賤臣承命持入。上命鼎修讀奏訖。敎曰。發遣吏曹郞廳。淸齋摘奸事。分付。賤臣承命出傳。還入進伏。有隣曰。卽接一內將李壽鵬所報。則去十月二十九日。有一別監。忽來二正禁軍入直所。無端生梗。浪藉詬辱云矣。前後飭敎。何等截嚴。殿庭直所。與他自別。而有此掖屬作挐之擧。誠極驚駭。伊日作挐別監。令掖庭署査出。付之有司。從重科罪。何如。上曰。依爲之。聞非大殿掖隷。而司謁若能申飭。豈有是也。大殿司謁。過齋後亦當重治。該番行首別監。過齋後令兵曹。聚會該番禁軍正領嚴棍。仍令除名。可也。出擧條上曰。明日出宮門路。以賓陽門爲之。出榻敎仍命退。諸臣以次退出。
정조 9년
行都承旨金尙集隨駕宿。左承旨李亨元隨駕直。右承旨徐鼎修隨駕宿。左副承旨趙興鎭隨駕直。右副承旨柳焵隨駕宿。同副承旨尹尙東隨駕宿。注書金孝建隨駕宿一員未差。假注書尹悌東隨駕直。事變假注書尹羽烈守宮直。
정조 9년
上詣景慕宮。停常參經筵。
정조 9년
吏曹口傳政事。以李命植爲藥房分提調。
정조 9년
李享元啓曰。奎章閣待敎尹行任。以前注書。下義禁府推考事。命下矣。遞差傳旨捧入之意。敢啓。傳曰。知道。前望單子入之。待下批。自本閣牌招察任。
정조 9년
待敎前望單子入之。李崑秀落點。
정조 9년
吏曹口傳政事。校書正字單李崑秀。
정조 9년
注書金孝建拿處。代以尹悌東爲假注書。
정조 9년
承旨前望單子入之。金頤柱權李祖承落點。
정조 9년
李亨元啓曰。大提學吳載純再牌不進。推考傳旨。今方捧入。而柑製命下之後。如是違牌。不卽膺命。事甚未安。所當更請牌招。而係是一日三牌。何以爲之乎。敢稟。傳曰。更爲牌招。
정조 9년
徐鼎修。以奎章閣檢校直提學意啓曰。夜間閣內諸處無事之意。敢啓。傳曰。知道。
정조 9년
趙興鎭。以禮曹言啓曰。本曹郞廳六員內。正郞姜德恒長生殿入直。正郞高廷憲受由在外。正郞一員未差。佐郞鄭來成差祭。佐郞鄭繼忠奉命在外。佐郞一員未差。本曹時無仕上直之員。令吏曹。假官一員。依例差出。以爲入直之地。何如。傳曰。允。
정조 9년
李亨元。以訓鍊都監言啓曰。依隨駕軍數單子判付金虎門軍八十名。弘化門軍八十名。勿爲出用之意。敢啓。傳曰。知道。
정조 9년
尹尙東。以義禁府言啓曰。時囚罪人金孝建。以草記照律事。命下矣。傳旨內。命令之下。院隷擧行。萬萬駭然。昨以傳命事。飭敎何如。則漫若不知。今日稽忽尤甚。近來注書之不畏國法類如此。爲先拿問重勘罪。取考律文。則大明律制書有違條有曰。凡奉制書。有所施行而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。金孝建。杖一百收贖。告身盡行追奪。放送。何如。傳曰。允。以公罪勘放。
정조 9년
尹尙東。以義禁府言啓曰。時囚罪人金孝建。杖一百收贖。告身盡行追奪。照律草記批旨內允。以公罪勘放事。命下矣。金孝建。以公罪。杖一百收贖。放送之意。敢啓。傳曰。知道。
정조 9년
尹尙東。以義禁府言啓曰。明日柑製時。本府都事。皆爲赴擧。武都事一員。本府入直。而當直入直都事及公事回公都事。無以推移。假都事二員。令該曹口傳差出。以爲分排之地。何如。傳曰。允。
정조 9년
乙巳十一月初二日辰時。上詣景慕宮。冬享大祭擧動入侍時。行都承旨金尙集。左承旨李亨元。右承旨徐鼎修。左副承旨趙興鎭。右副承旨柳焵。同副承旨尹尙東。假注書李德鉉尹悌東。記注官金健修。記事官金鳳顯李崑秀尹行任。二提學吳載純。二直提學朴祐源。以次侍立訖。上具遠遊冠絳紗袍。乘輿出賓陽門至降輿所。左通禮跪啓請降輿乘輦。上降輿。執圭乘輦。由弘化門。詣景慕宮。駕至館峴。命祗迎齋任入侍。齋任二人。承命進前。各奏姓名訖。上命書傳敎曰。昨見濟州牧使狀啓。今年柑果。結實數少。奠獻外皆闕封云。在前如此之時。橘柚中他種果頒給。已例旣多。明日當設柑製於泮宮。俄於輦路。召見祗迎泮儒。亦有下敎者。大提學。還宮後牌招。進詣泮宮。試取以來。又命書傳敎曰。問于本館。多有通方外之例。明日柑製。亦爲通方外。試紙用大好紙事。分付。又命書傳敎曰。下輦所侍臣上馬傳唱時。前導引儀。皆不知去處。以致半餉住輦。寧有如許事體。當該引儀汰去。仍命前導引儀。斯速招致。德鉉承命出。連爲催促。而院隷擧行。極爲稽忽。上曰。昨以傳命事申飭。不啻申嚴。而今日稽忽。尤非前日之比。寧有如許國體。近來注書。非金孝建則李敬五。非李敬五則朴蓍壽。有若非此莫可者。故此輩甚使氣矣。命書傳敎曰。命令之下。院隷擧行。萬萬駭然。昨以傳命事。飭敎何如。則漫若不知。今日稽忽尤甚。近來注書之不畏國法類如此。當該注書金孝建爲先拿問重勘。雖非時任。而實官則一也。烏可獨逭。前注書尹行任。下義禁府推考。隨駕承宣之旣不能董飭。又無一言請罪。極爲駭然。當該承旨。一竝推考。駕至景慕宮大門外。左通禮跪啓請降輦乘輿。上降輦。釋圭乘輿。至齋殿外。左通禮跪啓請降輿。上降輿入齋殿。展拜時至。通禮跪啓請外辦。上改具冕服。詣版位行望廟禮。入廟內奉審訖。詣省器位。省器如儀。還入齋殿。命右承旨入侍。鼎修承命進伏。又命原任直提學入侍。民始承命進伏。上曰。近來閣中凡事。尙多未立。卿於本閣。自初設置時立規定制。主管爲之。如有所見。陳達。可也。民始曰。閣務中有一事之不可不講定者。自古東宮官屬之多設兼銜者。蓋有深意。況本閣。職親地密。與他司尤別。則其所擧行。亦當尤致意焉。閣務之最緊重者。卽承候與編次也。聖候睿候之承安。御製睿製之會稡。竝爲擧行。非但事體之便好。抑亦情禮之當然。此後則本閣朝夕問安之時。亦以達辭。同爲問安於東宮。前頭睿製之編次。一依御製例。閣臣主管擧行之意。定式施行似好矣。上曰。卿言甚好。依此爲之。問安則自明年爲之。可也。出擧條待敎李崑秀曰。時任閣臣之間。五日仕進。會稡御製。自是定制。而閣志中。此條未免見漏。臣等自前日次。修明擧行。而不可無文字定式之事。故敢此仰達矣。上曰。依爲之。出擧條崑秀曰。本閣主管御製文字。而如非下本閣者。本閣無由知之。御製文字之下政院者。承旨隨卽謄送。年前纔有定式。而難保其遵行。兼吏設置。蓋爲此等事。而近來則多有不謹之弊。依注書之謄送筵話例。該房承旨淨寫一通。隨卽招致檢書官。傳送本閣事。更爲申飭。至於日省錄文書。每多稽滯錯漏之弊。只使本閣下隷。續續推來。政院則全不照管下送。雖以擧條言之。啓下數日之後。始乃得見。追付當日。每有窘速之弊。此後則凡傳敎草記軸。疏箚擧條等各項當入於日省錄者。廳注書照數主管。下送本閣。擧條書入後。亦以草本。趁卽送致。俾無如前遲滯之擧。如是經稟之後。又復漫不致察。則注書。自本閣隨卽論勘事。一體定式施行。何如。上曰。依爲之。出擧條省牲時至。上具遠遊冠絳紗袍。執圭詣省牲位。省牲如儀。還入齋殿。命同副承旨與摠裁大臣入侍。尙東與李福源。承命進伏。上曰。羹墻錄。今將始役。而堂上不可不加差。仍命書傳敎曰。羹墻錄續編之役將始。而原編亦有刪潤處。堂上數小。勢難分排。俄筵問于摠裁大臣。亦如予意。行副司直洪良浩。行都承旨金尙集。刑曹參判尹蓍東。竝堂上差下。使之專意編輯。四更一點。通禮啓請外辨。上具冕服以出。贊禮啓請行禮。上行再拜禮。仍詣盥洗位。焵取匜沃水。興鎭取槃承水。上盥手。鼎修進巾。上帨手。亨元受巾。上詣神位前跪搢圭。尙東奉爐。尙集奉香。上三上香。執爵獻爵訖。執圭俯伏少退。北向跪。大祝進讀祝文訖。上平身還復位。行再拜禮。仍詣望燎位。置祝幣於坎。贊禮跪告禮畢。上還入齋殿。改具遠遊冠絳紗袍。乘輿至降輿所。通禮啓請降輿乘輦。上降輿乘輦。命書傳敎曰。纂輯之役。職務相妨。行都承旨金尙集。刑曹參判尹蓍東。本職許遞。前望單子入之。待下批牌招察任。又命書傳敎曰。左承旨右承旨許遞。前望單子入之。待下批牌招察任。駕至館峴下敎曰。大提學吳載純。更爲牌招。又下敎曰。宣傳官金燦圭汰去。從弘化門以入。至降輦所。通禮啓請降輦乘輿。上降輦乘輿。由賓陽門還內。諸臣口傳問安後。仍退出。
정조 9년
行都承旨金頤柱坐。左承旨趙興鎭坐。右承旨李祖承坐直。左副承旨柳焵坐直。右副承旨李集斗坐。同副承旨未差。注書金孝建仕一員未差。假注書尹悌東仕直。事變假注書尹羽烈仕。
정조 9년
李集斗。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李集斗啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
李集斗啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
金頤柱啓曰。同副承旨尹尙東。今日不爲仕進。卽爲牌招。何如。傳曰。許遞。前望單子入之。
정조 9년
傳于柳焵曰。左承旨左副承旨入侍。
정조 9년
傳于趙興鎭曰。弘文提學藝文提學牌招。
정조 9년
傳于金頤柱曰。都承旨持此書題。與大提學。偕往泮宮。試取以來。
정조 9년
傳于柳綱曰。政官待明朝牌招開政。兵曹參判差出。
정조 9년
趙興鎭。以永陵碑石監董堂上言啓曰。本陵告由祭。今十一月初三日曉頭設行後。曲墻外陰翳木八十三株。自卯時始役。至午時盡爲剪除。碑閣東西。仍卽撤壁。同日午時。舊碑石無事奉出。今方磨琢。待其垂畢。埋置於齋室外淨潔處之意。敢啓。傳曰。知道。
정조 9년
趙興鎭。以永陵碑石監董堂上言啓曰。本陵碑石。今十一月初二日申時。無事奉來。碑閣近處設布帳。權安之意。敢啓。傳曰。知道。
정조 9년
李集斗。以兵曹言啓曰。依下敎。隨駕禁軍駕後禁軍壯勇衛及武藝別監內吹標下軍兵等處。設粥分饋之意。敢啓。傳曰。知道。
정조 9년
李集斗。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 9년
李集斗。以禁衛營言啓曰。依下敎。本營槍劍軍兼內吹及訓鍊都監陣領赴軍兵等處。設粥分饋之意。敢啓。傳曰。知道。
정조 9년
李集斗。以御營廳言啓曰。依下敎。駕前別抄兼內吹及赴陳軍兵等處。設粥分饋之意。敢啓。傳曰。知道。
정조 9년
李集斗。以御營廳言啓曰。駕前別抄金喜澤。自本營科治事。命下矣。依下敎。金喜澤決棍十度。嚴飭之意。敢啓。傳曰。知道。
정조 9년
景慕宮冬享大祭親行時祭報府。亞獻官左議政洪樂性。終獻官判府事金熤。進幣瓚爵官吏曹判書趙時俊。奠幣瓚爵官吏曹參議金宇鎭。薦俎官戶曹判書趙㻐。禮儀使禮曹判書金履素。典祀官奉常正李壽咸。宮司令吳翼煥。堂上執禮司直李集斗。堂下執禮校理申耆。執尊應敎李敬一。大祝待敎李崑秀。祝史校理李太亨。齋郞修撰成德雨。捧俎官戶曹正郞具膺。副司果兪駿柱。掌樂主簿徐琢修。盥洗位兵曹佐郞李亨達。宗簿主簿崔逵翰。爵洗位禮曹佐郞鄭來成。典籍李存遠。亞終獻盥洗位典籍朴載淳。掌牲令典牲主簿南播秀。協律郞掌樂正尹在醇。贊者引儀慶明運崔慶鎭。謁者兼引儀李嗣萬沈選之。贊引兼引儀成元柱。贊引假引儀李持淳。祭監監察黃基玉李升運。
정조 9년
乙巳十一月初三日辰時。上御春塘臺。左承旨左副承旨入侍時。左承旨趙興鎭。左副承旨李祖承。記事官金孝建李崑秀尹行任。以次進伏。上命書傳敎曰。柑科次入侍。大提學吳載純。藝文提學李命植。弘文提學徐有隣。大司成朴祐源。持科次進伏。命考試券。興鎭拆榜以奏。命書傳敎曰。柑製居首進士李貞運直赴殿試。之次幼學金敬淳直赴會試。之次生員丁若鏞給二分。其餘入格儒生進士兪漢網。幼學李義宲李義常沈繼之。生員趙重鎭。幼學申素。進士姜。各紙三卷筆五枝墨三笏賜給。命退。諸臣以次退出。
정조 9년
行都承旨金頤柱坐。左承旨趙興鎭坐。右承旨李祖承坐直。左副承旨李鼎揆在外。右副承旨柳焵坐。同副承旨李集斗坐直。注書金孝建仕一員未差。假注書李德鉉仕直。事變假注書尹羽烈仕。
정조 9년
仁政殿殿座罷後。奎章閣政院玉堂藥房問安。答曰。知道。
정조 9년
藥房都提調臣徐命善。提調臣徐有隣。副提調臣金頤柱啓曰。禮成冬嘗。孝展閟宮。冒寒事事。侵曉回鑾。伏未審此時。聖體。若何。勞動之餘。不暇有損。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 9년
趙興鎭啓曰。闕門開閉。專管於政院。而今日大駕還宮後。宣仁門。摠府不由政院。任自下鑰。事之驚駭。莫此爲甚。摠府堂郞。一竝從重推考。當該守門將之只憑摠府指揮。遽然下鑰。後弊所關。不可置而勿論。所當重勘。而本院請推之外。無他可施之罰。何以爲之乎。敢稟。傳曰。詳聞事實。當初放鑰之時。以本鑰出給摠府之致。摠管勿推。當該承旨事。萬萬駭然。後弊所關。不可尋常處之。爲先罷職不敍。開閉時門告。郞官主之。放鑰收鑰。無一言皁白。渠自主張爲之。亦極痛駭。當該摠郞汰去。
정조 9년
傳于李祖承曰。挾輦軍。以金虎門弘化門入直軍各五十名出用。槍劍軍。以三十名爲之。
정조 9년
以香室毓祥宮酌獻禮受押單子。傳于趙興鎭曰。親押。
정조 9년
以前注書尹行任禁推傳旨。傳于金頤柱曰分揀。
정조 9년
承旨前望單子入之。李鼎揆落點。
정조 9년
金頤柱啓曰。新除授左副承旨李鼎揆。牌招察任。何如。傳曰。允。
정조 9년
金頤柱啓曰。新除授左副承旨李鼎揆。時在慶尙道慶州地。斯速乘馹上來事。下諭。何如。傳曰。允。
정조 9년
金頤柱啓曰。假注書尹悌東拿處。代前假注書李德鉉仍察。何如。傳曰。允。
정조 9년
李祖承啓曰。卽者刑曹郞廳來言。今月初二日動駕時。衛外擊錚人等。所當卽爲捧供。而連値齋日。不得用刑。待無故日擧行云矣。敢啓。傳曰。除刑推。今日捧供。
정조 9년
刑曹參判前望單子入之。李亨逵落點。
정조 9년
有政。吏批。判書趙時俊進。參判沈豐之牌不進。參議金宇鎭進。行都承旨金頤柱進。以盧廷良爲掌令。鄭致淳爲修撰。李崇祐爲兵曹參判。鄭大容爲禮曹正郞。李存遠爲禮曹佐郞。韓光會爲造紙提調。安昌君燝爲司饔副提調。洪翼浩爲弘陵參奉。李敬一爲東學敎授。故監察李𧦦命。兵曹參判例兼。同知李壽弘考。
정조 9년
兵批。判書徐有隣侍衛進。參判李崇祜未肅拜。參議李夔侍衛進。參知李家煥入直進。同副承旨李集斗進。副護軍單安廷鉉。副司直單金尙集尹蓍東徐鼎修李亨元權儼尹尙東。
정조 9년
以京畿監司離營狀啓。傳于趙興鎭曰。此狀本不呈本閣。混自政院入啓。此等事。如是不善擧行。況畿營。又非外道之比。以此以彼。大是做錯。卿等推考。此狀啓還下送。書目有誰題送。兼吏自本閣科治。近來自閣臣。不畏國法。事事要欲欺蔽。一切事務。擔却一邊。內閣如此。外廷奚論。少各小心事知悉。
정조 9년
李祖承。以永陵碑石監董堂上言啓曰。本陵新刻碑石。今十一月初四日申時。無事豎立。碑閣東西壁。仍卽改築之意。敢啓。傳曰。知道。
정조 9년
以宣傳官金燦圭汰去傳旨。傳于趙興鎭曰分揀。
정조 9년
李集斗。以弘文館言啓曰。校理李錫夏。由限已過。與新除授修撰鄭致淳。竝卽牌招察任。何如。傳曰。允。
정조 9년
李祖承。以備邊司言啓曰。本司武郞廳曺命集。奔走勤仕。已滿十五朔。依例六品遷轉事。奉承傳施行。何如。傳曰。允。
정조 9년
李集斗。以兵曹言啓曰。卽者訓鍊院差備官來告。武科新恩整齊時。有二人着新恩服色。入於諸新恩之中。行止極爲殊常。故多般詰問。則乃是興德居申載權。長城居林得宗爲名漢。而渠之言內。以爲初試及殿試。元無入格之事。而爲人所瞞。至于此境云。莫重唱榜。有此無前之擧措。事極萬萬驚駭。申載權林得宗爲先出付攸司。竝與所瞞人而嚴加査問。依律處置。何如。傳曰。允。
정조 9년
李集斗。以兵曹言啓曰。景福宮衛將吳喜昌。身病猝重。時月之內。無望供職。呈狀乞遞。輪番之任。不可久曠。改差。何如。傳曰。允。
정조 9년
李集斗。以刑曹言啓曰。今番殿試時。科場用情人等。自左右捕廳捉送。而黃州鄭東益。使平壤宋仁斗代射。遂安韓宗嵂。使文化李春說代射。信川金福同。使信川柳坫代射。瑞興盧光運。使瑞興柳震協代射。海州金行默。使黃州崔宗爀代射。鳳山金希甲。使平壤高宗洽代射。南原羅就星。使光州朴啓得代射。被捉於場內。黃州閔養祿。使載寧安萬秋。謀議代射。咸從田光雲。欲爲闌入。俱爲被捉於場外矣。代射罪人宋仁斗等七名。竝旣遲晩。依法典邊遠充軍。借射罪人鄭東益等七名。各決杖一百後。依例令兵曹。身充水軍。閔養祿安萬秋田光雲等。以未施行律論。萬秋光雲。亦各杖一百徒三年。養祿。杖九十徒二年半。竝自臣曹勘處。過齋日後擧行。而其中寧邊金鳳采。稱以初試入格。而紛擾之時。未免混捉。有所稱冤。故取考啓下榜目。則入格的實。旣無代射之驗。又無冒入之事。則宜有參恕之道。分揀放送。何如。傳曰。允。然則金鳳采之無端見拔於會試。殊無意義。如未赴擧。復令陳試事。分付。可也。
정조 9년
李集斗。以刑曹言啓曰。昨日動駕時。北部居良人辛錫榮。擊錚於衛外。故取考其原情。則以爲。渠輩所居望遠亭合井里。卽月山大君別業。明使遊覽之地。故朝家軫念兩洞民之生計。氷魚船。使洞民爲業。而藏氷則屬之士夫。魚船則屬之洞民。蒙利資生者。已至數百年矣。戊子年。京中牟利輩。稱以氷契。萬端沮戱。故秋曹筵稟。奉聖敎後。氷契人刑配。契名則革罷矣。又至壬寅。張淹姜沁等誣訴。京兆復出節目。雖多貽弊之端。亦有分利之效。不意今者。氷契人等。敢生獨呑之計。嚴禁渠輩兩洞之藏氷。而移設八庫於水鐵里大村之腦後。使渠輩數千生靈。將至斂手廢業。方在渙散之境。依前革罷氷契。以爲保生之地云矣。蓋氷契之貽弊。江民之難支。雖稱民瘼。意出爭利。則其所稱冤。旣難準信。又況京兆。旣經筵稟。成出節目之後。希覬僥倖。敢煩天聽之狀。殊極痛駭。原情勿施。其猥越之罪。考律勘處。何如。傳曰。允。
정조 9년
李集斗。以刑曹言啓曰。再昨日動駕時。光州居驛吏白伐男。擊錚於衛外。故取考其原情。則以爲。渠以驛吏服役。而去辛丑年。大馬有闕。自本驛。收合錢三百兩。使京主人金光澤買來。則光澤。錢一百二十兩。潛自偸食。壬寅年。馬價三百八十兩。艱辛收斂。更欲代立。則其中一百八十兩。察訪李錫箕。中間都呑。且驛奴身貢。則本驛馬改立時。添價補給事。旣有定式。而驛奴外驛吏輩身貢。每一名二兩伍戔。察訪公然徵捧。伏乞金光澤李錫箕等偸食錢推給。驛吏身貢。依前除給云矣。本事旣非四件。亦極瑣屑。而伐男之托以籲冤。肆然鳴金者。不但萬萬無嚴。況驛吏之於察訪。上下之分旣截。則乃於遞歸之後。敢售告訐之習者。尤爲痛駭。其在敦風礪民之道。不可尋常處之。原情勿施。其罪狀。自臣曹考律嚴勘。而至於身貢之科外侵徵。馬價之中間消瀜。雖關驛弊。而遠外之事。有難遙度。令本道道臣。詳査處之。何如。傳曰。郵官雖微。亦一官長。則下吏之如是侵辱。有關風化。考律定配。大抵遐方之人不識體面。似此所犯。難保其必無。申飭道伯。各別詳査處之。數歲中再叨察訪。則渠之工於仕宦。可以推知。此等之人此等所犯。決不可尋常歇査。竝以此意。分付道臣。可也。
정조 9년
李集斗。以刑曹言啓曰。昨日動駕時。晉州居良女張召史。擊錚於衛外。故取考其原情。則其夫沈先戒。爲李德林之撞胸致死。而德林散村行賂。締結官吏。萬無報讎之道。故八月上言歸家。則德林已去配所。使當伸之冤。至今不伸。更加處決。以爲復讎云矣。蓋沈先戒。被撞於李德林。至於致死。而傷處不至堅硬。只是微靑微堅。又於十餘日之後。更添塞熱之症。雜試牛黃治熱之劑。故今夏審理時。道臣論其病狀。旣置稟秩。臣曹亦陳意見。至有刑配之命。而今秋又因張女之上言。更令本道査啓。則道臣意見。一如前啓。本曹覆奏。亦無他議。至以因屍親之一語。還囚旣配之罪人。有乖欽恤。亦關後弊爲辭蒙允。到今別無更査之端。而張女不有朝家處分。屢煩瀆擾者。論其情狀。萬萬無嚴。不可以事出爲夫。有難曲恕。原情勿施。自臣曹。考律科罪。何如。傳曰。編配夥然。亦足可悶。更勿煩籲之意嚴飭。逐送本鄕。可也。
정조 9년
李集斗。以刑曹言啓曰。再昨日動駕時。醴泉居幼學嚴尙寬。擊錚於衛外。故取考其原情。則渠之十一代祖。卽贈參判興道。而興道避居醴泉。及其五代孫天雲。始入籍於醴泉。而四祖鄕貫。不敢直書。遂書世系及本名本貫於小冊。以爲後考之地。而其祖贈職。晩後聞知。始以興道之子孫行於世。買置墓田於丙午。刋印族譜於己酉。昨年又以其旌閭移設事。上言蒙允矣。意外寧越嚴聖澤。以十餘代外裔擊錚。行査道臣。査啓以爲。尙寬等之爲興道後孫者。始自丙午省墓刊譜之後。鄕里文士。朝廷顯官。亦多爲之稱道。而今其所納文蹟。率多閑漫。實無可據之端云。禮曹覆啓。則以爲。年代旣遠。文蹟無徵。固難强辨云。渠之家藏帖冊及寧越樻座文案。自是百年傳信之蹟。更令査辨。使渠同宗百餘人。無祖而有祖。乞蒙明命云矣。蓋非其祖而冒稱其孫。雖非人理之所忍爲。興道子孫之幻名變貫。行且屢百年。及其買置墓田。刊行族譜。然後搢紳章甫。往往有獎詡稱述者。而且人家譜牒。旣無經官之法。世派旣的。文蹟有據。則雖家藏世系。亦不可謂無徵。而此事屢因彼此爭辨。旣經本道按査。該曹覆啓。至請旌閭之勿移。旣有判下之成命。則今不可更容他議。渠雖切於至情。敢爲復煩呼籲之擧者。極涉猥越。原情勿施。自臣曹。考律科罪。何如。傳曰。允。
정조 9년
李集斗。以刑曹言啓曰。再昨日動駕時。尼城居良人李元興。擊錚於衛外。故取考其原情。則卽是諺書。而以爲渠父得天。爲出身故。渠則無雜役。而從近以來。侵徵烟戶雜役。難以支保。有此呼籲云矣。渠之雜役。何等微細之事。而敢以此。至煩登聞者。放肆甚矣。猥越極矣。論其罪狀。萬萬痛惡。此等愚頑之輩。只勿施原情。參的徵治而止。則無嚴之民習。無以少懲。後弊所關。決不可尋常處之。李元興。照法重勘。何如。傳曰。允。
정조 9년
李集斗。以刑曹言啓曰。再昨日動駕時。德山居良人金中喆。擊錚於衛外。故取考其原情。則渠之曾祖以下三代墳山。在於新昌縣。而本山近處居韓必中。偸葬其父於渠之曾祖墳腦後來脈。故渠之三父子。非不知私自掘出。而國法所在。不敢擅掘。呈于本官。則本官偏聽一邊之言。置之落科。故甲辰八月上言。令本道査實。而拘滯三朔。又無決末。渠子兌光。冒死擊錚。而營門與本官。謂以未回啓前擊錚。論罪啓聞。照律定配。何幸天恩罔極。旋卽蒙放後。更訴新官。則謂以已決。不爲聽理。韓必中。若不壓腦偸葬。抑何心屢煩天聽乎。分付道臣。別定剛明官。親審摘奸云矣。取考本道査啓。則以謂韓必中新葬。旣非壓腦。則金中喆之必欲掘移者。大是法外。兩人各自守護之意。分付山在官。而啓下行査之後。不待結末。肆然擊錚。萬萬無嚴云。故伊時臣曹回啓內。山訟則道臣旣已決處。今無可論。而未過兩朔。父子二人。再煩天聽。金兌光。依律嚴繩事。覆啓蒙允矣。今者中喆。纔過一年之後。全沒本事。又復呼籲。揆以民習。萬萬無嚴。原情勿施。自本曹。考律勘處。何如。傳曰。允。
정조 9년
吏曹啓目。粘觀此敦寧都正李漢一上疏。則以爲。臣本無敦寧。揆以法例。自在當遞。照例遞改亦爲白有臥乎所。旣無敦寧。則不可仍置。依例改差。何如。判付啓。依允。
정조 9년
吏曹啓目。粘觀此弘文館副應敎李敬一上疏。則以爲。臣與左副承旨趙興鎭。有內外從應避之嫌。揆以法例。在下當遞。亟命遞改亦爲白有臥乎所。相避之法。在下當遞。副應敎李敬一所任春秋館編修官之任。今姑減下。何如。判付啓。依允。
정조 9년
乙巳十一月初四日辰時。上御仁政殿。放榜入侍時。行都承旨金頤柱。左承旨趙興鎭。右承旨李祖承。左副承旨柳炯。右副承旨李集斗。記事官金孝建。假注書尹悌東。記事官金鳳顯尹行任。二提學吳載純。檢校直提學徐浩修。二直提學朴祐源。待敎李崑秀。以次進伏訖。上曰。近來飭敎。何如。而注書不着耳掩。極爲駭然矣。命書傳敎曰。當該注書。拿問處之。該房承旨推考。於是宗親文武百官。擧人文東武西。分入就位。典儀唱四拜。樂作。放榜官。以次唱名。吏兵曹郞廳。各以紅牌。分賜擧人。仍又賜花賜酒。擧人等俯伏四拜如禮。致詞官。進當座前。跪造賀箋。上曰。文科全一榜及武科居魁人竝入侍。諸臣承命陞殿。上問姓名。文科張至冕鄭大容金洛淳洪樂貞朴孝成金復仁朴宗謙權泓方在岳張相吾。武科三字缺等。以次進奏。命退。左通禮跪啓禮畢。上仍還宣政殿。命承史隨入。上曰。昨日柑製被抄人入侍。進士李貞運。幼學金敬淳。生員丁若鏞兪漢炯趙重鎭申素等進伏。上各詢姓名。貞運進對。上曰。汝做表幾首。貞運曰。做得七八百首矣。上曰。昨日科作善做矣。敬淳進對。上曰。汝誰之近族。敬淳曰。正言臣金履翼之姪也。重鎭進對。上曰。汝何時上來乎。重鎭曰。庭試時得由上來。未及下去矣。上曰。何日下去乎。重鎭曰。再明日還去矣。上曰。平康則年事。何如。重鎭曰。豐年矣。命書傳敎曰。當該中官。令該府拿問處之。命退。諸臣以次退出。
정조 9년
乙巳十一月初四日申時。上御重熙堂。生直承旨入侍時。右承旨李祖承。假注書李德鉉。記事官金鳳顯尹行任。以次進伏訖。上命書榻敎曰。政官待明朝牌招開政。命退。承史以次退出。
정조 9년
行都承旨金頤柱齋宿。左承旨趙興鎭齋宿。右承旨李祖承齋直。左副承旨未差。右副承旨柳焵齋宿。同副承旨李集斗齋直。注書金孝建齋宿一員未差。假注書李德鉉齋直。事變假注書尹羽烈仕。
정조 9년
傳于柳焵曰。諸承旨率文武科新恩入侍。
정조 9년
傳于柳焵曰。政官待明朝牌招開政。
정조 9년
備忘記。近以閣規。纔有飭敎。而以日省錄及御製編次事言之。政院旣不趁卽傳示。閣臣亦不留意致察。日錄多遺漏。御製亦然。至有日前展拜擧動。出擧條申飭事。此後須爲別般定式。可以遵行。閣臣中下位一員與兵房承旨入衛內。檢書領籤。袖置帒筆。凡有可記可錄之事。閣臣知委。必皆詳錄。傳敎則只書大要。御製則頒布後。卽爲推來。外此展拜服色儀節。歷臨駐輦處所。一從所見。載之日省錄。如是定式之後。又有疎漏之事。隨駕閣臣及閣屬官。難免重勘。本閣日記座目。亦以某閣臣某。檢書領籤衛內進書之。以爲憑考之地事。一體定式。殿座時檢書官。亦爲待令事知悉。以此分付兵曹。班次圖添書。
정조 9년
金頤柱啓曰。今日齋宿。承旨當爲備員。而左副承旨李鼎揆在外。合有變通之道。何以爲之。敢稟。傳曰。今日政差出。
정조 9년
有政。吏批。判書趙時俊進。參判沈豐之牌不進。參議金宇鎭牌不進。行都承旨金頤柱進。以趙尙鎭爲輔德。李東泰爲敦寧都正。金思羲爲刑曹正郞。柳甲基爲奉常判官。曺遠振爲承旨。曺允大爲校理。權裕爲修撰。
정조 9년
兵批。判書徐有隣進。參判李崇祜未肅拜。參議李夔入直進。參知李家煥外司齋宿。右承旨李祖承進。以趙華錫爲宣傳官。申純爲宣傳官。趙德祚爲慶福將。李謙培爲慶熙將。副護軍單趙駿逵。副司直單趙鼎鎭李漢一李鼎揆。
정조 9년
金頤柱啓曰。新除授同副承旨曺遠振。卽爲牌招向如。傳曰。允。
정조 9년
金頤柱啓曰。今日齋宿承旨。不可不備員。而同副承旨曺遠振在外。合有變通之道。何以爲之。敢稟。傳曰。許遞。政官牌招開政。
정조 9년
再政。吏批。判書趙時俊進。參判沈豐之牌不進。參議金宇鎭牌不進。行都承旨金頤柱進。以趙尙鎭爲承旨。金履裕爲儀賓都事。
정조 9년
柳焵啓曰。新除授左副承旨趙尙鎭。卽爲牌招。以爲齋宿之地。何如。傳曰。允。
정조 9년
傳于柳焵曰。時囚罪人尹悌東放送。
정조 9년
李祖承。以永陵碑石監董堂上言啓曰。本陵新舊碑閣丹靑。一新改塗。待其畢役。明日復命之意。敢啓。傳曰。知道。
정조 9년
李祖承。以兵曹言啓曰。卽接弘化門入直副局哨官禹德中手本。則本局砲手入接處弘化門南月廊外壁築墻二尺許頹落云。令紫門監。爲先以杻把子。堅實圍排。急速修築。而把守軍兵。旣有本處入直軍兵。依前例嚴飭將官。加意守直之意。分付。何如。傳曰。允。
정조 9년
李祖承。以備邊司言啓曰。卽見洪忠兵使金永綬狀啓。則以爲。本營城堞。擧皆頹圮。粗完者略存破壁。太甚處便同平地。而本營曾有策應錢名色。蓋爲修城之需。散債民間。便成鬼錄。故就其可捧者。從便收取。亦爲捐廩添補。隨毁修補。體城則今已訖役。女堞次第經營。而西南北三面。各有板門。不可不設築虹霓。竝爲縛鐵。以重關防。勢將於城之八角。設置鋪樓。以備緩急。材木及石子。及此拮据。然後可以完役於東作之前。而財力已竭。許多雇價。不得繼給。將未免有始無終之歸。許令本縣。量宜助給民丁。以爲使役事。請令廟堂稟旨。分付矣。該營城堞之年久頹圮。殆不成樣者。久爲行路之齎嗟。今者帥臣之經紀改築。果得備陰雨之意。而體城訖工。雇價已多。女堞虹霓。次第營度。則弩末之勢。難責以一向募人。本縣民丁量宜使役之請。亦出於不得已之致也。調民雖甚重難。城役與他自別。況是地方官之民。則又與傍邑之調役有異。際此農隙。使之一日赴役。似不至貽弊騷擾之境。年前嶺南數三邑障水築垌時。竝調隣邑之民。則今於兵閫修城之役。何獨靳持乎。西原境內每戶一丁限一日。依狀請赴役之意。分付道臣。使之調給。以爲趁時完役之道。何如。傳曰。關係詰戎之備。依草記施行。可也。
정조 9년
乙巳十一月初五日酉時。上御重熙堂。軍士房承旨入侍時。左承旨趙興鎭。假注書李德鉉。記事官李崑秀尹行任。以次進伏訖。上命書傳敎曰。明日毓祥宮酌獻禮時。宗親儀賓。依例內庭行禮事。分付。上曰。明日出宮門路。以貳極門爲之。出榻敎命退。承史以次退出。
정조 9년
行都承旨金頤柱坐。行左承旨朴祐源坐。右承旨趙興鎭坐。左副承旨李祖承坐直。右副承旨柳焵坐。同副承旨李集斗坐直。注書金孝建病一員未差。假注書洪樂貞仕金洛淳仕直。事變假注書尹羽烈仕。
정조 9년
大駕詣毓祥宮。入齋室後。王世子遣宮官口傳問安。答曰。知道。
정조 9년
傳于金頤柱曰。右承旨入侍。
정조 9년
金頤柱啓曰。假注書李德鉉。身病猝重。勢難察任。今姑改差。何如。傳曰。允。
정조 9년
李德鉉改差。代以金洛淳爲假注書。
정조 9년
注書金孝建病。代以洪樂貞爲假注書。
정조 9년
金頤柱啓曰。假注書洪樂貞金洛淳。時無職名。令該曹依例付軍職。冠帶常仕。何如。傳曰。允。
정조 9년
有政。吏批。判書趙時俊進。參判沈豐之牌不進。參議金宇鎭進。行都承旨金頤柱進。啓曰。輔德。今當差出。而擬望之人乏少。承旨竝擬。何如。傳曰。允。以鄭東浚爲輔德。李文源爲大司成。李泰懋爲平市主簿。金履鏞爲兼南學敎授。京畿監司徐有防。今加嘉義。坡州牧使吳載徽。今加嘉善。以上加資事承傳。司饔提調單安昌君燝。司饔副提調單西溪君熠。
정조 9년
兵批。判書徐有隣進。參判未差。參議李夔病。參知李家煥入直進。同副承旨李集斗進。以崔朝岳爲僉知。李潤集爲都摠都事。金憲哲爲慶熙將。同知單趙德祚。副司直單曺遠振。副司正單洪樂貞金洛淳。
정조 9년
以全羅監司啓本。尹仁桓到配事。傳于李集斗曰。一次訊推。足云懲礪。定配分揀。同罪發配人。一體放送。勿以纔配旋放謂可易。如此後隨事。惟以誠心做去。勿用㮿闔手段。則朝家何勞而多費辭敎乎。以此意。分付該曹。
정조 9년
李祖承。以永陵碑石監董堂上言啓曰。本陵碑文簇子。今方陪進。而毓祥宮酌獻禮齋戒相値。鼓吹。陳而不作之意。敢啓。傳曰。知道。
정조 9년
李祖承。以永陵碑石監董堂上言啓曰。堂上以下書啓。依下敎。別單書入之意。敢啓。傳曰。知道。
정조 9년
李祖承。以禮曹言啓曰。觀此黃海監司嚴思晩白川故士人安㰒。平山故士人金玧孝行査實狀啓。則論列邑報。附陳跋辭。竝令該曹稟處矣。蓋此安㰒。父死盡哀。人稱五齡純孝。母病感夢。天假卄年大命。求古無愧。觀今鮮匹。若其嘗糞而占疾。居廬而盡誠。亦皆表表可稱。士林呈文。道臣褒啓。前後非一。惟恐其泯沒云。至於金玧。則沽酒買雉。無日或闕。嘗糞斷指。在古所罕。三年居廬。實行乃見。一雉落庭。靈感可知。多士之稱美。旣出公議。邑報之請褒。亦摭實蹟云。而兩人等孝行實蹟。多般採實。果如邑報道啓。實非濫稱溢美。則不宜泯沒。無容更議。竝施棹楔之典。以示朝家激勸之意。恐似得宜。而莫重恩典。臣曹不敢擅便。上裁。何如。傳曰。允。
정조 9년
趙興鎭。以兵曹言啓曰。五衛將金麟瑞。慶熙宮衛將王漢佐。身病猝重。無望供職。俱爲呈狀乞遞。輪番之任。不可久曠。竝改差。何如。傳曰。允。
정조 9년
原春監司李時秀疏曰。伏以。臣受命按藩。今過半載。憒憒尸素。無一善狀。夙宵悸恐。惟大何是竢。迺於日前。以冬等貢蔘不謹封進事。藥院請罪。勘罷有命。而旋又特蒙恩仍。罰止住俸。臣於此。誠不勝惶懍愧恧。不知措躬之所。夫享上事體。至爲嚴重。雖尋常土宜。惟當愼擇精良。以效芹曝之義。況此莫重御藥所需。尤係臣子致誠之地。而臣實昏矇。不克擇封。退捧之數。多至五斤。論其辜犯。誅殛亦輕。而罷命朝降。渙諭夕頒。俄頃之間。轉罪爲榮。至於兩數更減之敎。尤仰委曲軫恤之意。手擎恩旨。冞增感惶。噫。如臣無似。受恩如天。報答之誠。糜粉亦甘。而今乃莫效執壤之常分。反逭溺職之當律。聖恩雖出於涵貸。臣心倍切於兢惕。縮伏累日。始敢冒死自列。伏乞聖明。天地父母。府垂諒察。削臣之職。治臣之罪。以肅朝綱。以安私心。千萬幸甚。答曰。省疏具悉。卿其勿辭察任。
정조 9년
毓祥宮酌獻禮親行時。贊禮禮曹判書金履素。典祀官奉常正李壽咸。宮闈令尙膳金景祐。執禮弼善趙弘鎭。執尊校理申耆。大祝待敎尹行任。盥洗位兵曹佐郞李亨達。爵洗位禮曹佐郞鄭來成。贊者引儀慶明運崔慶鎭。謁者兼引儀李嗣萬崔廷說。贊引假引儀成元柱李持淳。祭監監察柳頤玄柳烶。